CELEX: 52018PC0326
Language: el
Date: 2018-05-02
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τις μεθόδους και τη διαδικασία απόδοσης των ιδίων πόρων που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών που δεν ανακυκλώνονται, και για τα μέτρα αντιμετώπισης των ταμειακών αναγκών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.5.2018
            COM(2018) 326 final
            2018/0131(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για τις μεθόδους και τη διαδικασία απόδοσης των ιδίων πόρων που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών που δεν ανακυκλώνονται, και για τα μέτρα αντιμετώπισης των ταμειακών αναγκών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Σκοπός της παρούσας πρότασης είναι να θεσπιστούν, σύμφωνα με το άρθρο 322 παράγραφος 2 της Συνθήκης για τη λειτουργία της Ευρωπαϊκής Ένωσης, οι αναγκαίες διατάξεις για τον καθορισμό των μεθόδων και της διαδικασίας μέσω των οποίων τα κράτη μέλη αποδίδουν τους νέους ιδίους πόρους  στην Επιτροπή. Οι εν λόγω νέοι ίδιοι πόροι, οι οποίοι αναφέρονται στο άρθρο 2 παράγραφος 1 στοιχεία γ), δ) και ε) της πρότασης της Επιτροπής για απόφαση του Συμβουλίου σχετικά με το σύστημα των ιδίων πόρων της Ευρωπαϊκής Ένωσης
                     1
                  , βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών που δεν ανακυκλώνονται. Ο παρών κανονισμός συμπληρώνει τον κανονισμό (ΕΕ, Ευρατόμ) αριθ. 609/2014 του Συμβουλίου
                     2
                  , ο οποίος θα εξακολουθήσει να εφαρμόζεται στους υφιστάμενους ιδίους πόρους. 
               
               
                  Η προτεινόμενη νέα απόφαση για τους ιδίους πόρους διατηρεί και μεταρρυθμίζει τους υφιστάμενους τρεις ιδίους πόρους: τους παραδοσιακούς ιδίους πόρους, μια τροποποιημένη έκδοση του ιδίου πόρου που βασίζεται στον φόρο προστιθέμενης αξίας, και τον ίδιο πόρο που βασίζεται στο ακαθάριστο εθνικό εισόδημα.
               
               
                  Επιπλέον, η προτεινόμενη απόφαση για τους ιδίους πόρους εισάγει τρεις νέους ιδίους πόρους, οι οποίοι βασίζονται, αντίστοιχα, στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών που δεν ανακυκλώνονται.
               
               
                  Οι πρακτικές ρυθμίσεις που προτείνονται στον παρόντα κανονισμό εφαρμόζουν το σύστημα που καθορίζεται στην προτεινόμενη απόφαση για τους ιδίους πόρους και συμπληρώνουν το ισχύον σύστημα ιδίων πόρων, προσαρμόζοντάς το στους νέους ιδίους πόρους. Ειδικότερα, ο προτεινόμενος κανονισμός ρυθμίζει τον υπολογισμό, τη βεβαίωση και την απόδοση των νέων ιδίων πόρων, τη φύλαξη των δικαιολογητικών, τη διοικητική συνεργασία, τους λογαριασμούς που πρέπει να τηρούνται για τους ιδίους πόρους, το χρονοδιάγραμμα για την απόδοσή τους και για την πραγματοποίηση διορθώσεων και προσαρμογών και, κατά περίπτωση, τις διατάξεις σχετικά με τις ταμειακές ανάγκες. 
               
               
                  Επιπλέον, η παρούσα πρόταση καθορίζει τον υπολογισμό του εφαρμοστέου συντελεστή για τον ίδιο πόρο που βασίζεται στο εθνικό ακαθάριστο εισόδημα, συμπληρώνοντας το άρθρο 5 του κανονισμού (ΕΕ, Ευρατόμ) αριθ. 609/2014. Το ύψος του ακαθάριστου εθνικού εισοδήματος θα πρέπει να υπολογίζεται μόλις γίνουν γνωστά τα ποσά όλων των άλλων ιδίων πόρων και των χρηματικών συνεισφορών στα συμπληρωματικά προγράμματα έρευνας και τεχνολογικής ανάπτυξης, καθώς και τα ποσά των άλλων εσόδων. Με τον τρόπο αυτό, θα εξασφαλιστεί ο επικουρικός χαρακτήρας του ιδίου πόρου που βασίζεται στο ακαθάριστο εθνικό εισόδημα, ο οποίος έχει σχεδιαστεί για να συμπληρώνει τα ποσά του προϋπολογισμού της ΕΕ που δεν συγκεντρώνονται από τους άλλους ιδίους πόρους, καθώς και από τις άλλες πηγές εσόδων του προϋπολογισμού της Ένωσης.
               
               
                  Οι ίδιοι πόροι, ως προς τον χειρισμό τους στον δημοσιονομικό κύκλο, κατατάσσονται σε δύο κατηγορίες. Στην πρώτη κατηγορία εντάσσονται ορισμένα στοιχεία εσόδων που επικαιροποιούνται με βάση τις πραγματικές εξελίξεις σε μεταγενέστερο στάδιο (σε σύγκριση με τα ποσά τα οποία έχουν εγγραφεί στον προϋπολογισμό που εγκρίθηκε στην αρχή του οικονομικού έτους), όπως οι ίδιοι πόροι που βασίζονται στον φόρο προστιθέμενης αξίας και στο ακαθάριστο εθνικό εισόδημα, οι οποίοι, επί του παρόντος, εμπίπτουν σε αυτή την κατηγορία. Στη δεύτερη κατηγορία εντάσσονται ορισμένα στοιχεία εσόδων που δεν επικαιροποιούνται, όπως οι δασμοί. Οι νέοι ίδιοι πόροι που προτείνονται θα εμπίπτουν επίσης σε μία από αυτές τις δύο κατηγορίες και δεν θα απαιτούν αλλαγή της διαδικασίας. Οι ίδιοι πόροι που βασίζονται στην κοινή ενοποιημένη βάση φορολογίας εταιρειών και στη συνεισφορά επί των απορριμμάτων πλαστικών συσκευασιών θα επικαιροποιούνται με βάση τα πράγματι δηλωθέντα και επαληθευμένα στοιχεία, μόλις αυτά καθίστανται διαθέσιμα. Από την άλλη πλευρά, ο ίδιος πόρος που βασίζεται στα έσοδα από τους πλειστηριασμούς στο πλαίσιο του συστήματος εμπορίας δικαιωμάτων εκπομπών της Ευρωπαϊκής Ένωσης δεν θα απαιτεί επικαιροποιήσεις ή προσαρμογές σε μεταγενέστερο στάδιο, κατ’ αναλογία με αυτό που ισχύει για τους δασμούς. Δεδομένου ότι η συνεισφορά που βασίζεται στο ακαθάριστο εθνικό εισόδημα εξακολουθεί να συνιστά το «εξισωτικό μέγεθος», η δημοσιονομική ισορροπία θα διατηρηθεί.
               
               
                  Η συμβουλευτική επιτροπή θα συμμετέχει πλήρως στη διαδικασία προβλέψεων για όλους τους ιδίους πόρους.
               
            
            
               Κατά κανόνα, οι διατάξεις του παρόντος κανονισμού αντικατοπτρίζουν τις διατάξεις του κανονισμού (ΕΕ, Ευρατόμ) αριθ. 609/2014, στον οποίο γίνονται παραπομπές σε ολόκληρο το παρόν κείμενο.
            
            
               
                  Σύμφωνα με το άρθρο 311 τέταρτο εδάφιο της Συνθήκης για τη λειτουργία της Ευρωπαϊκής Ένωσης, οι διατάξεις για την απόδοση των ιδίων πόρων συμπληρώνονται με κανονισμό σχετικά με τη θέσπιση των εκτελεστικών μέτρων για το σύστημα των ιδίων πόρων της Ευρωπαϊκής Ένωσης. Οι εν λόγω διατάξεις, οι οποίες δεν συνδέονται άμεσα με την απόδοση των ιδίων πόρων, θεσπίζονται στην πρόταση κανονισμού του Συμβουλίου σχετικά με τη θέσπιση των εκτελεστικών μέτρων για το σύστημα των ιδίων πόρων
                     3
                  , που θα αντικαταστήσει και θα καταργήσει τον ισχύοντα κανονισμό (ΕΕ, Ευρατόμ) αριθ. 608/2014
                     4
                  .
               
               
                  Η παρούσα πρωτοβουλία εντάσσεται στην ευρύτερη δέσμη νομοθετικών μέτρων για τους ιδίους πόρους την οποία προτείνει η Επιτροπή μαζί με τον κανονισμό για το πολυετές δημοσιονομικό πλαίσιο για την περίοδο 2021-2027
                     5
                  . Περιλαμβάνει την προαναφερόμενη απόφαση για τους ιδίους πόρους, έναν νέο κανονισμό εκτελεστικών μέτρων για όλους τους ιδίους πόρους, υφιστάμενους και νέους, και την τροποποίηση
                     6
                   του κανονισμού για τους ιδίους πόρους που βασίζονται στον φόρο προστιθέμενης αξίας
                     7
                  . Η πρωτοβουλία δεν αποτελεί μέρος του προγράμματος βελτίωσης της καταλληλότητας του κανονιστικού πλαισίου.
               
               
                  Η προτεινόμενη απόφαση για τους ιδίους πόρους περιλαμβάνει νέους ιδίους πόρους και, στο άρθρο 6 παράγραφος 3, απαιτεί από τα κράτη μέλη να αποδίδουν τους πόρους που προβλέπονται στο άρθρο 2 παράγραφος 1 στοιχεία α), β), γ), δ), ε) και στ) στην Επιτροπή, σύμφωνα με κανονισμούς που εκδίδονται βάσει του άρθρου 322 παράγραφος 2 της Συνθήκης για τη λειτουργία της Ευρωπαϊκής Ένωσης. Ο κανονισμός (ΕΕ, Ευρατόμ) αριθ. 609/2014 αφορά τους υφιστάμενους ιδίους πόρους που αναφέρονται στο άρθρο 2 παράγραφος 1 στοιχεία α), β) και στ) της εν λόγω απόφασης, και η πρόταση κανονισμού αφορά τους νεοθεσπιζόμενους ιδίους πόρους που αναφέρονται στο άρθρο 2 παράγραφος 1 στοιχεία γ), δ) και ε) της απόφασης. 
               
               
                  Επιπλέον, προκειμένου να καθοριστεί ο εφαρμοστέος συντελεστής για τον συμπληρωματικό ίδιο πόρο που βασίζεται στο εθνικό ακαθάριστο εισόδημα, προτείνεται ένα νέο άρθρο, το οποίο συμπληρώνει το άρθρο 5 του κανονισμού (ΕΕ, Ευρατόμ) αριθ. 609/2014. Σύμφωνα με το προτεινόμενο άρθρο, τα έσοδα που προέρχονται από τους ιδίους πόρους που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών προστίθενται στα έσοδα που προέρχονται από τους παραδοσιακούς ιδίους πόρους και τους ιδίους πόρους που βασίζονται στον φόρο προστιθέμενης αξίας, προκειμένου να υπολογιστεί το τμήμα του προϋπολογισμού το οποίο θα καλυφθεί από τον ίδιο πόρο που βασίζεται στο ακαθάριστο εθνικό εισόδημα. 
               
               
                  Η πρόταση της Επιτροπής εξηγείται αναλυτικότερα κατωτέρω, στο τμήμα 5.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η νομική βάση της απόφασης για τους ιδίους πόρους είναι το άρθρο 311 τρίτο εδάφιο της Συνθήκης για τη λειτουργία της Ευρωπαϊκής Ένωσης. Το άρθρο 311 τέταρτο εδάφιο και το άρθρο 322 παράγραφος 2 της Συνθήκης συνιστούν τη νομική βάση των πράξεων που θα θεσπίζουν τα εκτελεστικά μέτρα για το σύστημα των ιδίων πόρων και για την απόδοση των εν λόγω ιδίων πόρων.
               
               
                  Η νομική βάση του παρόντος κανονισμού είναι το άρθρο 322 παράγραφος 2 της Συνθήκης για τη λειτουργία της Ευρωπαϊκής Ένωσης. Αναφέρεται περαιτέρω στο άρθρο 6 της νέας απόφασης για τους ιδίους πόρους (άρθρο 8 της απόφασης 2014/335/ΕΕ, Ευρατόμ για τους ιδίους πόρους
                     8
                  ). Ο παρών κανονισμός συμπληρώνει τον ισχύοντα κανονισμό (ΕΕ, Ευρατόμ) αριθ. 609/2014 για την απόδοση των παραδοσιακών ιδίων πόρων και των ιδίων πόρων που βασίζονται στον φόρο προστιθέμενης αξίας και το ακαθάριστο εθνικό εισόδημα. Τέλος, συνδέεται με τον κανονισμό σχετικά με τη θέσπιση εκτελεστικών μέτρων για το σύστημα των ιδίων πόρων —δηλ. τον ισχύοντα κανονισμό (ΕΕ, Ευρατόμ) αριθ. 608/2014— και την πρόταση κανονισμού για νέα εκτελεστικά μέτρα.
               
            
         
         
            
               •Συνέπεια με άλλες πολιτικές της Ένωσης
            
            
               
                  Δεδομένης της φύσης των ιδίων πόρων, η διαχείρισή τους εναπόκειται στην ορθή εφαρμογή άλλων ενωσιακών πολιτικών: 
               
            
            
               –οι παραδοσιακοί ίδιοι πόροι (κυρίως οι δασμοί) συνδέονται με την τελωνειακή ένωση·
            
            
               –οι ίδιοι πόροι που βασίζονται στον φόρο προστιθέμενης αξίας και στην κοινή ενοποιημένη βάση φορολογίας εταιρειών συνδέονται με την ενιαία αγορά και τη φορολογική πολιτική·
            
            
               –οι ίδιοι πόροι που βασίζονται στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών συνδέονται με τις ενωσιακές πολιτικές για το περιβάλλον και τη δράση για το κλίμα.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση του παρόντος κανονισμού είναι το άρθρο 322 παράγραφος 2 της Συνθήκης για τη λειτουργία της Ευρωπαϊκής Ένωσης. Αναφέρεται περαιτέρω στο άρθρο 6 της νέας απόφασης για τους ιδίους πόρους (άρθρο 8 της απόφασης 2014/335/ΕΕ, Ευρατόμ για τους ιδίους πόρους).
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λόγω της φύσης του προϋπολογισμού της Ένωσης και των ιδίων πόρων που συνιστούν τα έσοδά του, το σύστημα των ιδίων πόρων και οι ρυθμίσεις για την απόδοσή τους πρέπει να αποτελούν αντικείμενο ενιαίας προσέγγισης σε επίπεδο Ένωσης και δεν μπορούν να καθορίζονται από τα κράτη μέλη.
               
            
            
               •Αναλογικότητα
            
            
               
                  Η παρούσα πρόταση για την έκδοση νέου κανονισμού συμπληρώνει τις ισχύουσες διατάξεις και τις προσαρμόζει στους νέους ιδίους πόρους. Η συμπερίληψη νέων ιδίων πόρων στην απόφαση για τους ιδίους πόρους καθιστά αναγκαία την έκδοση επικαιροποιημένης νομοθεσίας η οποία να περιλαμβάνει διατάξεις για την απόδοση των εν λόγω νέων ιδίων πόρων και να επικαιροποιεί και να βελτιώνει τις ισχύουσες διατάξεις.
               
               
                  Δεδομένου ότι είναι προς το συμφέρον της Ένωσης και των κρατών μελών της να διασφαλιστεί η αποτελεσματική λειτουργία του συστήματος των ιδίων πόρων, οι μέθοδοι για την απόδοση των ιδίων πόρων έχουν σχεδιαστεί έτσι ώστε να καθιστούν εφικτή την απρόσκοπτη συνεργασία μεταξύ της Ένωσης και των κρατών μελών.
               
            
            
               •Επιλογή της νομικής πράξης
            
            
               
                  Το άρθρο 322 παράγραφος 2 της Συνθήκης για τη λειτουργία της Ευρωπαϊκής Ένωσης δεν προσδιορίζει τη νομική πράξη που πρέπει να χρησιμοποιείται
                     9
                  . Ωστόσο, το άρθρο 8 της απόφασης 2014/335/ΕΕ, Ευρατόμ και το άρθρο 6 της προτεινόμενης απόφασης για τους ιδίους πόρους απαιτούν από τα κράτη μέλη να θέτουν τους πόρους στη διάθεση της Επιτροπής, «σύμφωνα με τους κανονισμούς» που εκδίδονται βάσει του άρθρου 322 παράγραφος 2 της Συνθήκης για τη λειτουργία της Ευρωπαϊκής Ένωσης.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               
                  Στην αιτιολογική έκθεση της πρότασης απόφασης του Συμβουλίου για το σύστημα των ιδίων πόρων της Ευρωπαϊκής Ένωσης παρέχονται περισσότερες πληροφορίες σχετικά με τις πρόσφατες εκθέσεις και έγγραφα που αναλύουν την ανάγκη μεταρρύθμισης του συστήματος των ιδίων πόρων.
               
               
                  Ως εκ τούτου, κρίνεται αναγκαία η έκδοση νέου κανονισμού για την απόδοση των ιδίων πόρων, αφού ο ισχύων κανονισμός (ΕΕ, Ευρατόμ) αριθ. 609/2014 αφορά μόνο τους παραδοσιακούς ιδίους πόρους και τους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα, ενώ η προτεινόμενη απόφαση για τους ιδίους πόρους εισάγει νέους ιδίους πόρους, που καθιστούν επιβεβλημένη τη θέσπιση διατάξεων για την απόδοσή τους.
               
               
                  Η πρόταση ακολουθεί διατάξεις που ήδη ισχύουν, καθώς προσαρμόζει στους νέους ιδίους πόρους το σύστημα που εφαρμόζεται βάσει του κανονισμού (ΕΕ, Ευρατόμ) αριθ. 609/2014 του Συμβουλίου. Επιπλέον, συμπληρώνει τη σχετική νομοθεσία για τους νέους ιδίους πόρους και αναφέρεται σε αυτή. Κατά συνέπεια, η πρόταση θα αποτελέσει συνέχεια του εφαρμοζόμενου συστήματος, διευρύνοντάς το ώστε να περιλαμβάνει τους νέους ιδίους πόρους.
               
               
                  Η παρούσα πρόταση δεν συνδέεται με το πρόγραμμα βελτίωσης της καταλληλότητας του κανονιστικού πλαισίου. Απευθύνεται στα κράτη μέλη και όχι σε πολύ μικρές επιχειρήσεις, μικρές και μεσαίες επιχειρήσεις ή άλλα ενδιαφερόμενα μέρη. Είναι καταρχήν ουδέτερη όσον αφορά την τομεακή ανταγωνιστικότητα της Ένωσης ή το διεθνές εμπόριο. Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Οι δημοσιονομικές επιπτώσεις της παρούσας πρότασης και της δέσμης νομοθετικών μέτρων για τους ιδίους πόρους περιγράφονται αναλυτικά στο νομοθετικό δημοσιονομικό δελτίο που επισυνάπτεται στην παρούσα πρόταση. Με την εισαγωγή των νέων ιδίων πόρων, το μεταρρυθμισμένο σύστημα των ιδίων πόρων μπορεί να εφαρμοστεί στο ίδιο επίπεδο διοικητικών πιστώσεων και ανθρώπινων πόρων με το ισχύον σύστημα.
            
            
               5.ΛΟΙΠΑ ΣΤΟΙΧΕΙΑ
            
            
               
                  Η εφαρμογή της νομοθεσίας για τους ιδίους πόρους, συμπεριλαμβανομένων των μεθόδων και της διαδικασίας για την απόδοση των ιδίων πόρων, εξετάζεται τακτικά στο πλαίσιο της συμβουλευτικής επιτροπής ιδίων πόρων.
               
               
                  Η πρόταση της Επιτροπής συνοψίζεται ως εξής:
               
               
                  Κεφάλαιο I — «Γενικές διατάξεις»
               
               
                  Οι διατάξεις του άρθρου 2 της πρότασης («Φύλαξη των δικαιολογητικών») επαναλαμβάνουν τις διατάξεις του άρθρου 3 του κανονισμού (ΕΕ, Ευρατόμ) αριθ. 609/2014, κάνοντας διάκριση μεταξύ των διατάξεων για τον ίδιο πόρο που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης (οι οποίες είναι παρόμοιες με εκείνες που εφαρμόζονται στους παραδοσιακούς ιδίους πόρους) και των διατάξεων για τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών (οι οποίες είναι παρόμοιες με εκείνες που εφαρμόζονται στους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα).
               
               
                  Το άρθρο 3 της πρότασης («Διοικητική συνεργασία») επαναλαμβάνει αυτούσιο το άρθρο 4 του κανονισμού (ΕΕ, Ευρατόμ) αριθ. 609/2014.
               
               
                  Το άρθρο 4 της πρότασης («Επιπτώσεις στον ίδιο πόρο που βασίζεται στο ακαθάριστο εθνικό εισόδημα») διασφαλίζει τον συμπληρωματικό χαρακτήρα του ιδίου πόρου που βασίζεται στο ακαθάριστο εθνικό εισόδημα. Συμπληρώνει το άρθρο 5 του κανονισμού (ΕΕ, Ευρατόμ) αριθ. 609/2014, αφού ορίζει ότι το ποσό του ιδίου πόρου που βασίζεται στο ακαθάριστο εθνικό εισόδημα θα υπολογίζεται αφού προστεθούν τα έσοδα από όλους τους άλλους ιδίους πόρους, υφιστάμενους και νέους. Επιπλέον, εξασφαλίζει ότι οι ακαθάριστες μειώσεις που προβλέπονται στη νέα απόφαση για τους ιδίους πόρους λαμβάνονται υπόψη για την εγγραφή στους λογαριασμούς και για την απόδοση του ιδίου πόρου που βασίζεται στο ακαθάριστο εθνικό εισόδημα.
               
               
                  Κεφάλαιο II — «Λογαριασμοί των ιδίων πόρων»
               
               
                  Το άρθρο 5 της πρότασης («Εγγραφή στους λογαριασμούς και υποβολή καταστάσεων») αντικατοπτρίζει το άρθρο 6 του κανονισμού (ΕΕ, Ευρατόμ) αριθ. 609/2014, προσαρμόζοντάς το στις ανάγκες των νέων ιδίων πόρων.
               
               
                  Το άρθρο 6 της πρότασης («Λογιστικές διορθώσεις για τον ίδιο πόρο που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης») αντικατοπτρίζει το άρθρο 7 του κανονισμού (ΕΕ, Ευρατόμ) αριθ. 609/2014, προσαρμόζοντας τον συγκεκριμένο ίδιο πόρο στα προβλεπόμενα στον εν λόγω κανονισμό για τους παραδοσιακούς ιδίους πόρους, δεδομένου ότι αμφότεροι οι ίδιοι πόροι έχουν παρόμοια φύση.
               
               
                  Κεφάλαιο III — «Υπολογισμός των ιδίων πόρων»
               
               
                  Τα άρθρα 7, 8 και 9 καλύπτουν τις μεθόδους υπολογισμού των ιδίων πόρων που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών. Τα εν λόγω άρθρα θα πρέπει να αναγνωστούν σε συνδυασμό με το άρθρο 1 της πρότασης της Επιτροπής για την έκδοση κανονισμού του Συμβουλίου σχετικά με τη θέσπιση των εκτελεστικών μέτρων για το σύστημα των ιδίων πόρων της Ευρωπαϊκής Ένωσης, άρθρο στο οποίο καθορίζονται οι εφαρμοστέοι συντελεστές καταβολής.
               
               
                  Κεφάλαιο IV — «Απόδοση των ιδίων πόρων»
               
               
                  Το άρθρο 10 της πρότασης («Δημόσιο Ταμείο και λογιστικές ρυθμίσεις») αναφέρεται στο άρθρο 9 του κανονισμού (ΕΕ, Ευρατόμ) αριθ. 609/2014.
               
               
                  Τα άρθρα 11 και 12 αφορούν την απόδοση των νέων ιδίων πόρων. Όπως εξηγείται ανωτέρω, ο ίδιος πόρος που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης ακολουθεί τις διατάξεις που εφαρμόζονται στους παραδοσιακούς ιδίους πόρους [βλ. άρθρο 10 του κανονισμού (ΕΕ, Ευρατόμ) αριθ. 609/2014]. Ωστόσο, οι ίδιοι πόροι που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών ακολουθούν τις διατάξεις που εφαρμόζονται στους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα [βλ. άρθρο 10α του κανονισμού (ΕΕ, Ευρατόμ) αριθ. 609/2014].
               
               
                  Το άρθρο 13 της πρότασης («Προσαρμογές στους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών προηγούμενων οικονομικών ετών») προσαρμόζει τις διατάξεις του άρθρου 10β του κανονισμού (ΕΕ, Ευρατόμ) αριθ. 609/2014, οι οποίες εφαρμόζονται στους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα. Πλέον, θα συμπεριληφθούν δύο νέοι ίδιοι πόροι στον ετήσιο υπολογισμό υπολοίπων, στο πλαίσιο του οποίου οι προβλέψεις συγκρίνονται με τα πρώτα πραγματικά στοιχεία. Σε δεύτερο στάδιο, το συνολικό ποσό των υπολοίπων κατανέμεται μεταξύ των κρατών μελών με βάση το μερίδιο του ακαθάριστου εθνικού εισοδήματός τους (συμψηφισμός). Στο εν λόγω άρθρο ορίζεται επίσης ότι οι διορθώσεις ή οι προσαρμογές κατόπιν ελέγχων καθίστανται διαθέσιμες την ημερομηνία που ορίζεται από την Επιτροπή. Τα ποσά που προκύπτουν από τα αποτελέσματα των ελέγχων δεν θα συμπεριλαμβάνονται στον ετήσιο υπολογισμό υπολοίπων. 
               
               
                  Το άρθρο 14 («Επίσπευση των δωδεκατημορίων») αντανακλά το άρθρο 10α παράγραφος 2 του κανονισμού (ΕΕ, Ευρατόμ) αριθ. 609/2014 και εφαρμόζεται στους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών.
               
               
                  Το άρθρο 15 της πρότασης («Τόκοι υπερημερίας επί καθυστερημένης απόδοσης») αντικατοπτρίζει το άρθρο 12 του κανονισμού (ΕΕ, Ευρατόμ) αριθ. 609/2014. Τόκος οφείλεται για οποιαδήποτε καθυστέρηση στην απόδοση του ιδίου πόρου που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης, όπως ισχύει για τους παραδοσιακούς ιδίους πόρους. Όσον αφορά τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών, όπως ισχύει και για τους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα, υπάρχει εξαντλητικός κατάλογος με τους λόγους για τους οποίους θα πρέπει να καταβάλλονται τόκοι.
               
            
         
         
            
               
                  Κεφάλαιο V — «Διαχείριση των ταμειακών διαθεσίμων»
               
               
                  Το άρθρο 16 («Απαιτήσεις όσον αφορά τη διαχείριση των ταμειακών διαθεσίμων και την εκτέλεση των εντολών πληρωμών») παραπέμπει στα άρθρα 14 και 15 του κανονισμού (ΕΕ, Ευρατόμ) αριθ. 609/2014.
               
               
                  Κεφάλαιο VI — «Τελικές διατάξεις»
               
               
                  Το άρθρο 17 της πρότασης («Διαδικασία συμβουλευτικής επιτροπής») προβλέπει την ανάθεση εκτελεστικών εξουσιών στην Επιτροπή σύμφωνα με τον κανονισμό (ΕΕ) αριθ. 182/2011.
               
               
                  Το άρθρο 18 της πρότασης («Μεταβατικές διατάξεις») καθορίζει τις διατάξεις για τη μεταβατική περίοδο. 
               
               
                  Το άρθρο 19 της πρότασης («Έναρξη ισχύος») ορίζει ότι ο κανονισμός θα αρχίσει να ισχύει ταυτόχρονα με την απόφαση για τους ιδίους πόρους. Ο κανονισμός θα ισχύει αναδρομικά από την 1η Ιανουαρίου 2021 για τους ιδίους πόρους που βασίζονται στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών. Όσον αφορά τον ίδιο πόρο που βασίζεται στην κοινή ενοποιημένη βάση φορολογίας εταιρειών, οι εν λόγω διατάξεις εφαρμόζονται από το δεύτερο έτος μετά τη λήξη της προθεσμίας μεταφοράς της οδηγίας για την κοινή ενοποιημένη βάση φορολογίας εταιρειών.
                  
            
            
               2018/0131 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για τις μεθόδους και τη διαδικασία απόδοσης των ιδίων πόρων που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών που δεν ανακυκλώνονται, και για τα μέτρα αντιμετώπισης των ταμειακών αναγκών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 322 παράγραφος 2,
            
            
               Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  10
               , 
            
            
               Έχοντας υπόψη τη γνώμη του Ευρωπαϊκού Ελεγκτικού Συνεδρίου
                  11
               ,
            
            
               Εκτιμώντας τα ακόλουθα:
            
            
               (1)Η Ένωση πρέπει να έχει τους ιδίους πόρους που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ του Συμβουλίου
                  12
                στη διάθεσή της υπό τους καλύτερους δυνατούς όρους και, για τον σκοπό αυτό, θα πρέπει να θεσπιστούν κανόνες προκειμένου τα κράτη μέλη να αποδίδουν τους εν λόγω ιδίους πόρους στην Επιτροπή.
            
            
               (2)Ο κανονισμός (ΕΕ, Ευρατόμ) αριθ. 609/2014 του Συμβουλίου
                  13
                περιλαμβάνει διατάξεις σχετικά με την απόδοση ιδίων πόρων και διοικητικές ρυθμίσεις που είναι κοινές με εκείνες άλλων ιδίων πόρων και οι οποίες μπορούν να εφαρμοστούν, κατά περίπτωση, αναλογικά.
            
            
               (3)Τα κράτη μέλη θα πρέπει να θέτουν στη διάθεση της Επιτροπής και, αν κρίνεται απαραίτητο, να της διαβιβάζουν τα έγγραφα και τις πληροφορίες που είναι αναγκαία για την άσκηση των αρμοδιοτήτων που της έχουν ανατεθεί όσον αφορά τους ιδίους πόρους της Ένωσης. Ιδίως, τα κράτη μέλη θα πρέπει να διαβιβάζουν στην Επιτροπή περιοδικές καταστάσεις των λογαριασμών των ιδίων πόρων.
            
         
         
            
               (4)Τα κράτη μέλη θα πρέπει να είναι σε θέση να παρέχουν στην Επιτροπή, ανά πάσα στιγμή, τα δικαιολογητικά είσπραξης των ιδίων πόρων.
            
            
               (5)Ο εφαρμοστέος συντελεστής του ιδίου πόρου που βασίζεται στο ακαθάριστο εθνικό εισόδημα θα πρέπει να υπολογίζεται αφού προστεθούν τα έσοδα από όλους τους άλλους ιδίους πόρους που αναφέρονται στο άρθρο 2 παράγραφος 1 στοιχεία α), β), γ), δ) και ε) της απόφασης 20xx/xxxx/ΕΕ, Ευρατόμ και από τις χρηματικές συνεισφορές στα συμπληρωματικά προγράμματα έρευνας και τεχνολογικής ανάπτυξης, καθώς και τα άλλα έσοδα.
            
            
               (6)Οι ακαθάριστες μειώσεις του άρθρου 2 παράγραφος 1 τέταρτο εδάφιο της απόφασης 20xx/xxxx/ΕΕ, Ευρατόμ οι οποίες χορηγούνται στη Γερμανία θα πρέπει να λαμβάνονται υπόψη για την εγγραφή τού ιδίου πόρου που βασίζεται στο ακαθάριστο εθνικό εισόδημα σύμφωνα με το άρθρο 6 παράγραφος 3 τρίτο εδάφιο του κανονισμού (ΕΕ, Ευρατόμ) αριθ. 609/2014 και για την απόδοση αυτού του ιδίου πόρου σύμφωνα με το άρθρο 10α του εν λόγω κανονισμού.
            
            
               (7)Για να εξασφαλιστεί ότι ο προϋπολογισμός της Ένωσης θα χρηματοδοτείται σε κάθε περίπτωση, θα πρέπει, όσον αφορά τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών, να θεσπιστεί διαδικασία σύμφωνα με την οποία τα κράτη μέλη αποδίδουν στην Ένωση, με τη μορφή μηνιαίων δωδεκατημορίων, τους ιδίους πόρους που έχουν εγγραφεί στον προϋπολογισμό και, στη συνέχεια, πραγματοποιούν την προσαρμογή των ποσών που αποδίδονται κατ’ αυτόν τον τρόπο.
            
            
               (8)Οι μέθοδοι υπολογισμού των νέων ιδίων πόρων θα πρέπει να προσδιοριστούν με σαφήνεια, σε συνδυασμό με τους εφαρμοστέους συντελεστές καταβολής που καθορίζονται στο άρθρο 1 του κανονισμού (ΕΕ, Ευρατόμ) 20xx/xxxx του Συμβουλίου
                  14
               .
            
            
               (9)Οι ίδιοι πόροι πρέπει να αποδίδονται με τη μορφή πίστωσης των οφειλόμενων ποσών στον λογαριασμό που αναφέρεται στο άρθρο 9 του κανονισμού (ΕΕ, Ευρατόμ) αριθ. 609/2014 και ο οποίος έχει ανοιχθεί για τον σκοπό αυτό στο όνομα της Επιτροπής στο Δημόσιο Ταμείο κάθε κράτους μέλους ή στον οργανισμό που έχει οριστεί από κάθε κράτος μέλος.
            
            
               (10)Για λόγους απλούστευσης, η διαδικασία για την προσαρμογή των ιδίων πόρων που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών θα πρέπει να ευθυγραμμιστεί με τις διατάξεις για την προσαρμογή των υφιστάμενων ιδίων πόρων. Θα πρέπει να γίνεται άμεση ανακατανομή του συνολικού ποσού των προσαρμογών μεταξύ των κρατών μελών.
            
            
               (11)Η Επιτροπή πρέπει να διαθέτει επαρκή ταμειακά διαθέσιμα, ώστε να συμμορφώνεται με τις κανονιστικές απαιτήσεις για τις πληρωμές που συγκεντρώνονται στους πρώτους μήνες του έτους, στον βαθμό που αυτό δικαιολογείται από τις ταμειακές ανάγκες. 
            
            
               (12)Για να επιτευχθούν οι στόχοι της Ένωσης, η διαδικασία για τον υπολογισμό των τόκων θα πρέπει να εξασφαλίζει, ιδίως, την έγκαιρη και στο ακέραιο απόδοση των ιδίων πόρων. Τα κράτη μέλη θα πρέπει να καταβάλλουν τόκους υπερημερίας σε περίπτωση καθυστερημένης εγγραφής των ιδίων πόρων στους λογαριασμούς. Σύμφωνα με την αρχή της χρηστής δημοσιονομικής διαχείρισης, θα πρέπει να λαμβάνεται μέριμνα ώστε το κόστος ανάκτησης των οφειλόμενων τόκων επί των ιδίων πόρων που αποδίδονται καθυστερημένα να μην υπερβαίνει το ποσό των προς ανάκτηση τόκων.
            
            
               (13)Για να διευκολυνθεί η ορθή εφαρμογή των δημοσιονομικών κανόνων σχετικά με τους ιδίους πόρους, είναι αναγκαίο να προβλεφθούν διατάξεις που να εξασφαλίζουν τη στενή συνεργασία μεταξύ των κρατών μελών και της Επιτροπής.
            
            
               (14)Για να εξασφαλιστούν ενιαίοι όροι εκτέλεσης του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την κατάρτιση υποδειγμάτων για τις καταστάσεις των ιδίων πόρων. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  15
               .
            
            
               (15)Η συμβουλευτική διαδικασία θα πρέπει να χρησιμοποιείται για την έκδοση εκτελεστικών πράξεων με σκοπό την κατάρτιση υποδειγμάτων για τις καταστάσεις των ιδίων πόρων, δεδομένου του τεχνικού χαρακτήρα των εν λόγω πράξεων. 
            
            
               (16)Για λόγους συνέπειας, και λαμβανομένου υπόψη του άρθρου 9 της απόφασης 20xx/xxxx/ΕΕ, Ευρατόμ, ο παρών κανονισμός θα πρέπει να αρχίσει να ισχύει την ίδια ημέρα με την εν λόγω απόφαση και θα πρέπει να εφαρμόζεται από την 1η Ιανουαρίου 2021. Οι διατάξεις που αφορούν τον ίδιο πόρο ο οποίος αναφέρεται στο άρθρο 2 παράγραφος 1 στοιχείο γ) της απόφασης 20xx/xxxx/ΕΕ, Ευρατόμ θα πρέπει να εφαρμόζονται από την ημέρα που καθορίζεται σύμφωνα με το άρθρο 9 της εν λόγω απόφασης, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Κεφάλαιο Ι
            
            
               Γενικές διατάξεις
            
            
               Άρθρο 1
            
            
               Αντικείμενο
            
            
               Ο παρών κανονισμός θεσπίζει κανόνες για τον υπολογισμό και την απόδοση στην Επιτροπή των ιδίων πόρων της Ένωσης που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ και καθορίζει τον τρόπο υπολογισμού του εφαρμοστέου συντελεστή του ιδίου πόρου που βασίζεται στο ακαθάριστο εθνικό εισόδημα ο οποίος αναφέρεται στο άρθρο 2 παράγραφος 1 στοιχείο στ) της εν λόγω απόφασης.
            
            
               Άρθρο 2
            
         
         
            
               Φύλαξη των δικαιολογητικών
            
            
               1.
                     Τα κράτη μέλη λαμβάνουν όλα τα κατάλληλα μέτρα ώστε να εξασφαλίζουν ότι τα δικαιολογητικά που αφορούν τον υπολογισμό, τη βεβαίωση και την απόδοση του ιδίου πόρου που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης φυλάσσονται επί τρία τουλάχιστον ημερολογιακά έτη, αρχής γενομένης από το τέλος του έτους το οποίο αφορούν τα εν λόγω δικαιολογητικά. 
            
            
               Τα δικαιολογητικά που αφορούν τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών φυλάσσονται από τα κράτη μέλη έως τις 31 Ιουλίου του έκτου έτους μετά το συγκεκριμένο οικονομικό έτος.
            
            
               2.
                     Εάν από τον έλεγχο των δικαιολογητικών που αναφέρονται στην παράγραφο 1, ο οποίος διενεργείται δυνάμει του άρθρου 4 του κανονισμού (EΕ, Ευρατόμ) 20xx/xxxx, προκύπτει ότι συντρέχει ανάγκη διόρθωσης ή προσαρμογής, τα εν λόγω δικαιολογητικά φυλάττονται και πέραν της προθεσμίας που ορίζεται στην παράγραφο 1 επί όσο χρονικό διάστημα απαιτείται προκειμένου να πραγματοποιηθεί η διόρθωση ή η προσαρμογή και η παρακολούθησή της.
            
            
               3.
                     Εάν διαφορά μεταξύ κράτους μέλους και της Επιτροπής σχετικά με την υποχρέωση απόδοσης συγκεκριμένου ποσού των ιδίων πόρων που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ διευθετηθεί με αμοιβαία συμφωνία ή με απόφαση του Δικαστηρίου της Ευρωπαϊκής Ένωσης, το κράτος μέλος διαβιβάζει στην Επιτροπή τα αναγκαία δικαιολογητικά για τη δημοσιονομική παρακολούθηση εντός δύο μηνών από την εν λόγω διευθέτηση.
            
            
               Άρθρο 3
            
            
               Διοικητική συνεργασία
            
            
               1.
                     Κάθε κράτος μέλος γνωστοποιεί στην Επιτροπή τα ακόλουθα:
            
            
               α)
                     την επωνυμία των υπηρεσιών ή οργανισμών που είναι υπεύθυνοι για τον υπολογισμό, τη βεβαίωση, την είσπραξη, την απόδοση και τον έλεγχο των ιδίων πόρων, καθώς και τις βασικές διατάξεις που αφορούν τον ρόλο και τη λειτουργία των εν λόγω υπηρεσιών ή οργανισμών·
            
            
               β)
                     τις νομοθετικές, κανονιστικές, διοικητικές και λογιστικές διατάξεις γενικού χαρακτήρα που αφορούν τον υπολογισμό, τη βεβαίωση, την είσπραξη, την απόδοση και τον έλεγχο των ιδίων πόρων από την Επιτροπή·
            
            
               γ)
                     τον ακριβή τίτλο όλων των διοικητικών και λογιστικών καταστάσεων στις οποίες εγγράφονται οι ίδιοι πόροι, και ιδίως εκείνες που χρησιμοποιούνται για την κατάρτιση των λογαριασμών που προβλέπονται στο άρθρο 5.
            
            
               Η Επιτροπή ενημερώνεται αμέσως για κάθε τροποποίηση των επωνυμιών ή διατάξεων που αναφέρονται στο στοιχείο α).
            
            
               2.
                     Η Επιτροπή, κατόπιν αιτήματος κράτους μέλους, διαβιβάζει σε όλα τα κράτη μέλη τις πληροφορίες που αναφέρονται στην παράγραφο 1.
            
            
               Άρθρο 4
            
            
               Επιπτώσεις στον ίδιο πόρο που βασίζεται στο ακαθάριστο εθνικό εισόδημα
            
            
               1.
                     Για τον καθορισμό του ενιαίου συντελεστή που αναφέρεται στο άρθρο 5 του κανονισμού (ΕΕ, Ευρατόμ) αριθ. 609/2014, τα έσοδα που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ προστίθενται στα έσοδα που αναφέρονται στο άρθρο 2 παράγραφος 1 στοιχεία α) και β) της εν λόγω απόφασης, προκειμένου να υπολογιστεί το τμήμα του προϋπολογισμού το οποίο θα καλυφθεί από τον ίδιο πόρο που βασίζεται στο ακαθάριστο εθνικό εισόδημα.
            
            
               2.
                     Στην ακαθάριστη μείωση που παρέχεται στη Γερμανία και προβλέπεται στο άρθρο 2 παράγραφος 1 τέταρτο εδάφιο της απόφασης 20xx/xxxx/ΕΕ, Ευρατόμ εφαρμόζεται το άρθρο 6 παράγραφος 3 τρίτο εδάφιο και το άρθρο 10α του κανονισμού (ΕΕ, Ευρατόμ) αριθ. 609/2014.
            
            
               Κεφαλαίο ΙΙ
            
            
               Λογαριασμοί των ιδίων πόρων
            
            
               Άρθρο 5
            
         
         
            
               Εγγραφή στους λογαριασμούς και υποβολή καταστάσεων
            
            
               1.
                     Λογαριασμοί των ιδίων πόρων τηρούνται στο Δημόσιο Ταμείο κάθε κράτους μέλους ή σε δημόσια οντότητα που ασκεί ανάλογα καθήκοντα («Δημόσιο Ταμείο») ή στην εθνική κεντρική τράπεζα κάθε κράτους μέλους. Οι εν λόγω λογαριασμοί υποδιαιρούνται κατά είδος πόρων.
            
            
               2.
                     Για τη λογιστική καταγραφή των ιδίων πόρων, ο μήνας κλείνει το νωρίτερο στις 13.00 της τελευταίας εργάσιμης ημέρας του μήνα κατά τον οποίο πραγματοποιήθηκε ο υπολογισμός ή η βεβαίωση.
            
            
               3.
                     Τα δωδεκατημόρια που αφορούν τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών εγγράφονται στους λογαριασμούς την πρώτη εργάσιμη ημέρα κάθε μήνα.
            
            
               Τα ποσά του ιδίου πόρου που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης για έναν δεδομένο μήνα εγγράφονται στους λογαριασμούς την πρώτη εργάσιμη ημέρα του δεύτερου μήνα μετά τον μήνα κατά τον οποίο εκπλειστηριάστηκαν τα δικαιώματα ή κατά τον οποίο εκχωρήθηκαν τα μεταβατικά δωρεάν δικαιώματα για τον εκσυγχρονισμό του ενεργειακού τομέα.
            
            
               Το αποτέλεσμα του υπολογισμού που αναφέρεται στο άρθρο 13 καταγράφεται ετησίως. 
            
            
               4.
                     Κάθε κράτος μέλος διαβιβάζει στην Επιτροπή, εντός της προθεσμίας που προβλέπεται στο δεύτερο εδάφιο της παραγράφου 3, μηνιαία κατάσταση των λογαριασμών του για τον ίδιο πόρο που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης. 
            
            
               5.
                     Κάθε κράτος μέλος διαβιβάζει στην Επιτροπή έως τις 15 Απριλίου κάθε έτους ετήσια κατάσταση με τις προβλέψεις και τις εκτιμήσεις του σχετικά με τους ιδίους πόρους που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ για το τρέχον και το επόμενο έτος.
            
            
               Το προβλεπόμενο ποσό για τον ίδιο πόρο που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης είναι το ποσό που περιλαμβάνεται στην ετήσια κατάσταση για το προηγούμενο έτος που αναφέρεται στην παράγραφο 6 στοιχείο β).
            
            
               6.
                     Κάθε κράτος μέλος διαβιβάζει στην Επιτροπή έως τις 31 Ιουλίου τις ακόλουθες καταστάσεις στις οποίες υπολογίζονται τα ποσά των ιδίων πόρων: 
            
            
               α)
                     ετήσια κατάσταση για το δεύτερο έτος που προηγείται του τρέχοντος έτους («ν-2») με το ποσό των φορολογητέων κερδών που δηλώθηκαν στο εν λόγω κράτος μέλος από τους φορολογουμένους, συμπεριλαμβανομένου του τμήματος των εν λόγω φορολογητέων κερδών που καταλογίστηκαν σε άλλα κράτη μέλη, και με το ποσό των φορολογητέων κερδών που καταλογίστηκαν στο κράτος μέλος που προέβη στη δήλωση από άλλα κράτη μέλη, σύμφωνα με τους κανόνες της Ένωσης· και ετήσια κατάσταση για το δεύτερο έτος που προηγείται του τρέχοντος έτους («ν-2») με τον υπολογισμό των ποσών των ιδίων πόρων σύμφωνα με το άρθρο 7·
            
            
               β)
                     ετήσια κατάσταση για το έτος που προηγείται του τρέχοντος έτους («ν-1») με τα έσοδα από τους πλειστηριασμούς δικαιωμάτων που αναφέρονται στο άρθρο 10 παράγραφος 2 στοιχείο α) της οδηγίας 2003/87/ΕΚ· ετήσια κατάσταση για το προηγούμενο έτος με τον αριθμό των μεταβατικών δωρεάν δικαιωμάτων για τον εκσυγχρονισμό του ενεργειακού τομέα σύμφωνα με το άρθρο 10γ της εν λόγω οδηγίας, και την αγοραία αξία τους· και ετήσια κατάσταση για το προηγούμενο έτος με τον υπολογισμό των ποσών των ιδίων πόρων σύμφωνα με το άρθρο 8·
            
            
               γ)
                     ετήσια κατάσταση για το δεύτερο έτος που προηγείται του τρέχοντος έτους («ν-2») με τα στατιστικά στοιχεία σχετικά με το βάρος —σε χιλιόγραμμα— των απορριμμάτων πλαστικών συσκευασιών που παρήχθησαν στο κράτος μέλος και με το βάρος —σε χιλιόγραμμα— των εν λόγω απορριμμάτων πλαστικών συσκευασιών που ανακυκλώθηκαν· και ετήσια κατάσταση για το δεύτερο έτος που προηγείται του τρέχοντος έτους («ν-2») με τον υπολογισμό των ποσών των ιδίων πόρων σύμφωνα με το άρθρο 9. 
            
            
               Για τους σκοπούς του στοιχείου α), τα στοιχεία που πρέπει να παρέχονται από τα κράτη μέλη περιορίζονται στα φορολογητέα κέρδη των φορολογουμένων για τους οποίους οι ενωσιακοί κανόνες σχετικά με την κοινή ενοποιημένη βάση φορολογίας εταιρειών είναι υποχρεωτικοί.
            
            
               7.
                     Η Επιτροπή μπορεί να εκδίδει εκτελεστικές πράξεις για τον καθορισμό υποδειγμάτων για τις καταστάσεις των ιδίων πόρων που αναφέρονται στις παραγράφους 4, 5 και 6. Οι εν λόγω εκτελεστικές πράξεις εκδίδονται με τη συμβουλευτική διαδικασία που αναφέρεται στο άρθρο 17 παράγραφος 2.
            
            
               Άρθρο 6
            
            
               Λογιστικές διορθώσεις για τον ίδιο πόρο που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης
            
            
               Για τον ίδιο πόρο που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης και αναφέρεται στο άρθρο 2 παράγραφος 1 στοιχείο δ) της απόφασης 20xx/xxxx/ΕΕ, Ευρατόμ δεν γίνονται περαιτέρω διορθώσεις στις καταστάσεις που κοινοποιούνται από τα κράτη μέλη για ένα δεδομένο έτος μετά τις 31 Δεκεμβρίου του τρίτου έτους που έπεται του εν λόγω έτους, εκτός από τα σημεία που κοινοποιούνται πριν από την ημερομηνία αυτή, είτε από την Επιτροπή είτε από το οικείο κράτος μέλος.
            
            
               Κεφαλαίο ΙΙ
            
            
               Υπολογισμός των ιδίων πόρων
            
         
         
            
               Άρθρο 7
            
            
               Υπολογισμός του ιδίου πόρου που βασίζεται στην κοινή ενοποιημένη βάση φορολογίας εταιρειών
            
            
               1.
                     Ο ίδιος πόρος που βασίζεται στην κοινή ενοποιημένη βάση φορολογίας εταιρειών, ο οποίος αναφέρεται στο άρθρο 2 παράγραφος 1 στοιχείο γ) της απόφασης 20xx/xxxx/ΕΕ, Ευρατόμ, υπολογίζεται ετησίως από κάθε κράτος μέλος, με την εφαρμογή του ενιαίου συντελεστή καταβολής που καθορίζεται στο άρθρο 1 παράγραφος 2 του κανονισμού (ΕΕ, Ευρατόμ) 20xx/xxxx στο μερίδιο των φορολογητέων κερδών που καταλογίζεται στο συγκεκριμένο κράτος μέλος σύμφωνα με τους ενωσιακούς κανόνες σχετικά με την κοινή ενοποιημένη βάση φορολογίας εταιρειών.
            
            
               2.
                     Το ποσό του ιδίου πόρου που βασίζεται στην κοινή ενοποιημένη βάση φορολογίας εταιρειών για ένα έτος καθορίζεται με βάση την πρόβλεψη που είχε πραγματοποιηθεί έως τις 15 Απριλίου του προηγούμενου έτους. 
            
            
               Άρθρο 8
            
            
               Υπολογισμός του ιδίου πόρου που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης
            
            
               1.
                     Ο ίδιος πόρος που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης, ο οποίος αναφέρεται στο άρθρο 2 παράγραφος 1 στοιχείο δ) της απόφασης 20xx/xxxx/ΕΕ, Ευρατόμ, υπολογίζεται από κάθε κράτος μέλος, με την εφαρμογή του ενιαίου συντελεστή καταβολής που καθορίζεται στο άρθρο 1 παράγραφος 3 του κανονισμού (ΕΕ, Ευρατόμ) 20xx/xxxx στο ποσό που αντιπροσωπεύει τα έσοδα από τα δικαιώματα προς πλειστηριασμό που αναφέρονται στο άρθρο 10 παράγραφος 2 στοιχείο α) της οδηγίας 2003/87/ΕΚ και την αγοραία αξία των μεταβατικών δωρεάν δικαιωμάτων για τον εκσυγχρονισμό του ενεργειακού τομέα, όπως ορίζονται στο άρθρο 10γ παράγραφος 3 της εν λόγω οδηγίας.
            
            
               2.
                     Ο ίδιος πόρος που αναφέρεται στην παράγραφο 1 υπολογίζεται μηνιαίως και μετατρέπεται σε εθνικό νόμισμα με βάση την ισοτιμία της τελευταίας ημέρας συναλλαγών του ημερολογιακού έτους που προηγείται της περιόδου αναφοράς, όπως η εν λόγω ισοτιμία δημοσιεύθηκε στην Επίσημη Εφημερίδα της Ευρωπαϊκής Ένωσης, σειρά C. 
            
            
               Άρθρο 9
            
            
               Υπολογισμός του ιδίου πόρου που βασίζεται στα απορρίμματα πλαστικών συσκευασιών που δεν ανακυκλώνονται
            
            
               1.
                     Ο ίδιος πόρος που βασίζεται στα απορρίμματα πλαστικών συσκευασιών που δεν ανακυκλώνονται, ο οποίος αναφέρεται στο άρθρο 2 παράγραφος 1 στοιχείο ε) της απόφασης 20xx/xxxx/ΕΕ, Ευρατόμ, υπολογίζεται με την εφαρμογή του ενιαίου συντελεστή καταβολής που προβλέπεται στο άρθρο 1 παράγραφος 4 του κανονισμού (ΕΕ, Ευρατόμ) 20xx/xxxx στη διαφορά μεταξύ του βάρους των απορριμμάτων πλαστικών συσκευασιών που παράγονται σε ένα κράτος μέλος κατά τη διάρκεια ενός δεδομένου έτους και του βάρος των απορριμμάτων πλαστικών συσκευασιών που ανακυκλώνονται.
            
            
               2.
                     Για κάθε κράτος μέλος, ο ίδιος πόρος που βασίζεται στα απορρίμματα πλαστικών συσκευασιών υπολογίζεται σε ευρώ.
            
            
               3.
                     Το ποσό για ένα έτος του ιδίου πόρου που βασίζεται στα απορρίμματα πλαστικών συσκευασιών που δεν ανακυκλώνονται καθορίζεται με βάση την πρόβλεψη που είχε πραγματοποιηθεί έως τις 15 Απριλίου του προηγούμενου έτους.
            
            
               Κεφάλαιο IV
            
            
               Απόδοση των ιδίων πόρων
            
            
               Άρθρο 10
            
            
               Δημόσιο Ταμείο και λογιστικές ρυθμίσεις
            
            
               Το άρθρο 9 του κανονισμού (ΕΕ, Ευρατόμ) αριθ. 609/2014 εφαρμόζεται αναλογικά στους ιδίους πόρους που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ.
            
            
               Άρθρο 11
            
            
               Απόδοση των ιδίων πόρων που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών που δεν ανακυκλώνονται
            
         
         
            
               1.
                     Τα ποσά που υπολογίζονται σύμφωνα με τα άρθρα 7 και 9 για κάθε ημερολογιακό έτος πιστώνονται την πρώτη εργάσιμη ημέρα κάθε μήνα. Τα εν λόγω ποσά ισούνται με το ένα δωδέκατο των σχετικών συνολικών ποσών του προϋπολογισμού, τα οποία μετατρέπονται σε εθνικό νόμισμα με βάση την ισοτιμία της τελευταίας ημέρας συναλλαγών του ημερολογιακού έτους που προηγείται του οικονομικού έτους, όπως η εν λόγω ισοτιμία δημοσιεύθηκε στην Επίσημη Εφημερίδα της Ευρωπαϊκής Ένωσης, σειρά C.
            
            
               2.
                     Τα ποσά που αναφέρονται στην παράγραφο 1 εγγράφονται στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 κατά την πρώτη εργάσιμη ημέρα του μήνα.
            
            
               3.
                     Τυχόν τροποποίηση του ενιαίου συντελεστή καταβολής των ιδίων πόρων που αναφέρονται στο άρθρο 2 παράγραφος 1 στοιχεία γ) και ε) της απόφασης 20xx/xxxx/ΕΕ, Ευρατόμ απαιτεί την οριστική έγκριση διορθωτικού προϋπολογισμού και συνεπάγεται την αναπροσαρμογή των δωδεκατημορίων που έχουν εγγραφεί στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 από την αρχή του οικονομικού έτους.
            
            
               Οι εν λόγω αναπροσαρμογές διενεργούνται κατά την πρώτη εγγραφή μετά την οριστική έγκριση του διορθωτικού προϋπολογισμού, αν η εν λόγω έγκριση πραγματοποιηθεί πριν από τη 16η του μηνός. Διαφορετικά, οι αναπροσαρμογές διενεργούνται κατά τη δεύτερη εγγραφή μετά την οριστική έγκριση. Κατά παρέκκλιση από το άρθρο 11 του δημοσιονομικού κανονισμού, αυτές οι αναπροσαρμογές εγγράφονται στους λογαριασμούς στο πλαίσιο του οικονομικού έτους του εν λόγω διορθωτικού προϋπολογισμού.
            
            
               4.
                     Τα δωδεκατημόρια που αφορούν την εγγραφή του μηνός Ιανουαρίου κάθε οικονομικού έτους υπολογίζονται βάσει των ποσών που προβλέπονται στο σχέδιο προϋπολογισμού, το οποίο αναφέρεται στο άρθρο 314 παράγραφος 2 της Συνθήκης για τη λειτουργία της Ευρωπαϊκής Ένωσης, και μετατρέπονται σε εθνικό νόμισμα με βάση την ισοτιμία της πρώτης ημέρας συναλλαγών μετά τη 15η Δεκεμβρίου του ημερολογιακού έτους που προηγείται του οικονομικού έτους· η προσαρμογή διενεργείται κατά την εγγραφή που αντιστοιχεί στον επόμενο μήνα.
            
            
               5.
                     Εάν ο προϋπολογισμός δεν έχει εγκριθεί οριστικά το αργότερο δύο εβδομάδες πριν από την εγγραφή του μηνός Ιανουαρίου του επόμενου οικονομικού έτους, τα κράτη μέλη εγγράφουν κατά την πρώτη εργάσιμη ημέρα κάθε μήνα, συμπεριλαμβανομένου του Ιανουαρίου, το ένα δωδέκατο του ποσού των ιδίων πόρων που αναφέρονται στο άρθρο 2 παράγραφος 1 στοιχεία γ) και ε), το οποίο είχε εγγραφεί στον τελευταίο προϋπολογισμό που είχε εγκριθεί οριστικά· η προσαρμογή διενεργείται κατά την πρώτη λήξη της προθεσμίας μετά την οριστική έγκριση του προϋπολογισμού, εάν η εν λόγω έγκριση πραγματοποιείται πριν από τη 16η του μηνός. Διαφορετικά, η προσαρμογή διενεργείται κατά τη δεύτερη λήξη της προθεσμίας μετά την οριστική έγκριση του προϋπολογισμού. 
            
            
               Άρθρο 12
            
            
               Απόδοση του ιδίου πόρου που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης
            
            
               Τα ποσά που υπολογίζονται σύμφωνα με το άρθρο 8 εγγράφονται στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 κατά την πρώτη εργάσιμη ημέρα του δεύτερου ημερολογιακού μήνα μετά τον μήνα κατά τον οποίο θα έπρεπε να είχε πραγματοποιηθεί ο υπολογισμός.
            
            
               Άρθρο 13
            
            
               Προσαρμογές στους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών προηγούμενων οικονομικών ετών
            
            
               1.
                     Με βάση τις ετήσιες καταστάσεις που αναφέρονται στο άρθρο 5, κάθε κράτος μέλος, κατά το έτος που ακολουθεί το έτος διαβίβασης της κατάστασής του, χρεώνεται ή πιστώνεται με το ποσό που προκύπτει από τη διαφορά ανάμεσα στα ποσά που προβλέπονται για ένα δεδομένο έτος και την κατάσταση με τα πραγματικά ποσά για το ίδιο έτος.
            
            
               2.
                     Για κάθε κράτος μέλος, η Επιτροπή υπολογίζει τη διαφορά μεταξύ των ποσών που προκύπτουν από τις προσαρμογές που αναφέρονται στην παράγραφο 1 και του γινομένου του πολλαπλασιασμού των συνολικών ποσών των προσαρμογών με το ποσοστό που αντιπροσωπεύει το ακαθάριστο εθνικό εισόδημα του εν λόγω κράτους μέλους επί του ακαθάριστου εθνικού εισοδήματος του συνόλου των κρατών μελών, όπως ισχύει στις 15 Ιανουαρίου στον ισχύοντα προϋπολογισμό για το έτος που έπεται του έτους κατά το οποίο παρασχέθηκαν τα στοιχεία των προσαρμογών («καθαρό ποσό»).
            
            
               Για τους σκοπούς αυτού του υπολογισμού, η μετατροπή των ποσών από εθνικό νόμισμα σε ευρώ διενεργείται με βάση την ισοτιμία της τελευταίας ημέρας συναλλαγών του ημερολογιακού έτους που προηγείται του έτους της εγγραφής στους λογαριασμούς, όπως η εν λόγω ισοτιμία δημοσιεύθηκε στην Επίσημη Εφημερίδα της Ευρωπαϊκής Ένωσης, σειρά C.
            
            
               Η Επιτροπή ανακοινώνει στα κράτη μέλη τα ποσά που προκύπτουν από τον εν λόγω υπολογισμό πριν από την 1η Φεβρουαρίου του έτους που έπεται του έτους κατά το οποίο παρασχέθηκαν τα στοιχεία των προσαρμογών. Κάθε κράτος μέλος εγγράφει το καθαρό ποσό στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 κατά την πρώτη εργάσιμη ημέρα του Ιουνίου του ίδιου έτους.
            
            
               3.
                     Τυχόν διορθώσεις ή προσαρμογές μετά τους ελέγχους των καταστάσεων που αναφέρονται στο άρθρο 5 για τα προηγούμενα οικονομικά έτη συνεπάγονται ειδική προσαρμογή των εγγραφών στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014. Η εν λόγω προσαρμογή καθίσταται διαθέσιμη την ημερομηνία που ορίζεται από την Επιτροπή.
            
            
               4.
                     Μετά τις 31 Ιουλίου του έκτου έτους που έπεται ενός δεδομένου οικονομικού έτους, τυχόν τροποποιήσεις δεν λαμβάνονται πλέον υπόψη, εκτός αν αφορούν σημεία που επισημάνθηκαν εντός της συγκεκριμένης προθεσμίας είτε από την Επιτροπή είτε από το κράτος μέλος.
            
            
               5.
                     Οι πράξεις που αναφέρονται στο παρόν άρθρο συνιστούν πράξεις εσόδων του οικονομικού έτους κατά τη διάρκεια του οποίου εγγράφονται στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014.
            
            
               Άρθρο 14
            
            
               Επίσπευση των δωδεκατημορίων
            
         
         
            
               Για τις ειδικές ανάγκες που αφορούν την πληρωμή των δαπανών [του ΕΓΤΕ, βάσει του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου
                  16
               ,] και σε συνάρτηση με την ταμειακή κατάσταση της Ένωσης, τα κράτη μέλη μπορεί να κληθούν από την Επιτροπή να επισπεύσουν κατά διάστημα έως και δύο μηνών, εντός του πρώτου τριμήνου του οικονομικού έτους, την εγγραφή ενός δωδεκατημορίου ή ενός κλάσματος δωδεκατημορίου των ποσών που προβλέπονται στον προϋπολογισμό για τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών. 
            
            
               Με την επιφύλαξη του τρίτου εδαφίου, για τις ειδικές ανάγκες που αφορούν την πληρωμή των δαπανών [των Ευρωπαϊκών Διαρθρωτικών και Επενδυτικών Ταμείων, βάσει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  17
               ,] και σε συνάρτηση με την ταμειακή κατάσταση της Ένωσης, τα κράτη μέλη μπορεί να κληθούν από την Επιτροπή να επισπεύσουν, στους πρώτους έξι μήνες του οικονομικού έτους, την εγγραφή πρόσθετου ποσού που δεν θα υπερβαίνει το ήμισυ του δωδεκατημορίου των ποσών που προβλέπονται στον προϋπολογισμό για τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών.
            
            
               Το συνολικό ποσό του οποίου την επίσπευση εντός του ίδιου μήνα δύναται να ζητήσει η Επιτροπή από τα κράτη μέλη βάσει του πρώτου και του δεύτερου εδαφίου δεν μπορεί σε καμία περίπτωση να υπερβαίνει ποσό που αντιστοιχεί σε δύο επιπλέον δωδεκατημόρια.
            
            
               Μετά την παρέλευση του πρώτου εξαμήνου, η απαιτούμενη μηνιαία εγγραφή δεν μπορεί να υπερβαίνει το ένα δωδεκατημόριο των ιδίων πόρων που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών, και παραμένει εντός των ορίων των ποσών που έχουν εγγραφεί στον προϋπολογισμό για τον σκοπό αυτό.
            
            
               Η Επιτροπή ενημερώνει σχετικά τα κράτη μέλη εκ των προτέρων, το αργότερο δύο εβδομάδες πριν από εγγραφή που ζητείται βάσει του πρώτου και του δεύτερου εδαφίου.
            
            
               Η Επιτροπή κοινοποιεί στα κράτη μέλη εγκαίρως, και το αργότερο έξι εβδομάδες πριν από εγγραφή που ζητείται βάσει του δεύτερου εδαφίου, την πρόθεσή της να ζητήσει την εν λόγω εγγραφή.
            
            
               Στις εν λόγω επισπευσθείσες εγγραφές εφαρμόζονται η παράγραφος 4 του άρθρου 11, η οποία αφορά το ποσό που πρέπει να εγγράφεται στον μήνα Ιανουάριο κάθε οικονομικού έτους, και η παράγραφος 5 του άρθρου 11, η οποία εφαρμόζεται αν ο προϋπολογισμός δεν έχει εγκριθεί οριστικά πριν από την έναρξη του οικονομικού έτους.
            
            
               Άρθρο 15
            
            
               Τόκοι υπερημερίας επί καθυστερημένης απόδοσης
            
            
               1.
                     Τυχόν καθυστέρηση στην εγγραφή του ιδίου πόρου που βασίζεται στο σύστημα εμπορίας δικαιωμάτων εκπομπών της Ευρωπαϊκής Ένωσης στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 συνεπάγεται υποχρέωση καταβολής τόκου από το οικείο κράτος μέλος.
            
            
               2.
                     Για τους ιδίους πόρους που βασίζονται στην κοινή ενοποιημένη βάση φορολογίας εταιρειών και στα απορρίμματα πλαστικών συσκευασιών που δεν ανακυκλώνονται, τόκοι υπερημερίας οφείλονται μόνο λόγω καθυστερήσεων κατά την εγγραφή των ακόλουθων ποσών:
            
            
               α)
                     των ποσών που αναφέρονται στο άρθρο 11·
            
            
               β)
                     των ποσών που προκύπτουν από τον υπολογισμό που αναφέρεται στο άρθρο 13 παράγραφος 1, κατά τη χρονική στιγμή που καθορίζεται στην παράγραφο 2 τρίτο εδάφιο του εν λόγω άρθρου·
            
            
               γ)
                     των ποσών που προκύπτουν από τις ειδικές προσαρμογές που αναφέρονται στο άρθρο 13 παράγραφος 3·
            
            
               δ)
                     των ποσών που προκύπτουν λόγω της μη υποβολής στοιχείων από ένα κράτος μέλος· οι τόκοι επί των προσαρμογών που προκύπτουν από τις διορθώσεις που πραγματοποιούνται λόγω αυτής της μη υποβολής υπολογίζονται από την πρώτη εργάσιμη ημέρα του Ιουνίου του έτους που έπεται εκείνου κατά το οποίο έληξε η ρητή προθεσμία που είχε θέσει η Επιτροπή.
            
            
               3.
                     Η ανάκτηση ποσών τόκων κάτω των 500 EUR δεν απαιτείται.
            
            
               4.
                     Οι τόκοι εισπράττονται βάσει των επιτοκίων και των όρων που καθορίζονται στο άρθρο 12 παράγραφοι 4 και 5 του κανονισμού (ΕΕ, Ευρατόμ) αριθ. 609/2014.
            
            
               5.
                     Για την καταβολή των τόκων που αναφέρονται στις παραγράφους 1 και 2 του παρόντος άρθρου, εφαρμόζεται αναλογικά το άρθρο 9 παράγραφοι 2 και 3 του κανονισμού (ΕΕ, Ευρατόμ) αριθ. 609/2014.
            
            
               Κεφάλαιο V
            
            
               Διαχείριση των ταμειακών διαθεσίμων
            
         
         
            
               Άρθρο 16
            
            
               Απαιτήσεις όσον αφορά τη διαχείριση των ταμειακών διαθεσίμων και την εκτέλεση των εντολών πληρωμών
            
            
               Τα άρθρα 14 και 15 του κανονισμού (ΕΕ, Ευρατόμ) αριθ. 609/2014 εφαρμόζονται αναλογικά στους ιδίους πόρους που αναφέρονται στο άρθρο 2 παράγραφος 1 στοιχεία γ), δ) και ε) της απόφασης 20xx/xxxx/ΕΕ, Ευρατόμ. 
            
            
               Κεφάλαιο IV
            
            
               Τελικές διατάξεις
            
            
               Άρθρο 17
            
            
               Διαδικασία συμβουλευτικής επιτροπής
            
            
               1.
                     Η Επιτροπή επικουρείται από τη συμβουλευτική επιτροπή ιδίων πόρων που θεσπίζεται με το άρθρο 9 του κανονισμού (ΕΕ, Ευρατόμ) 20xx/xxxx. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
            
            
               2.
                     Όταν γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
            
            
               Άρθρο 18
            
            
               Μεταβατικές διατάξεις
            
            
               1.
                     Ο ίδιος πόρος που αναφέρεται στο άρθρο 2 παράγραφος 1 στοιχείο γ) της απόφασης 20xx/xxxx/ΕΕ, Ευρατόμ υπολογίζεται και αποδίδεται από την ημερομηνία που προβλέπεται στο άρθρο 9 πέμπτο εδάφιο της εν λόγω απόφασης. Τα κράτη μέλη παρέχουν την πρώτη πρόβλεψη για τον εν λόγω ίδιο πόρο για το πρώτο έτος εφαρμογής των διατάξεων σχετικά με τον ίδιο πόρο έως τις 15 Απριλίου του προηγούμενου έτους.
            
            
               2.
                     Πριν από την τελευταία ημέρα του μήνα που έπεται της έναρξης ισχύος, κάθε κράτος μέλος παρέχει στην Επιτροπή τον υπολογισμό βάσει του άρθρου 8 για την περίοδο από τον Ιανουάριο του 2021 έως τον μήνα πριν από την έναρξη ισχύος του παρόντος κανονισμού. Για τους υπόλοιπους μήνες του έτους έναρξης ισχύος του παρόντος κανονισμού και το έτος που έπεται, η πρόβλεψη του ποσού του ιδίου πόρου που αναφέρεται στο άρθρο 2 παράγραφος 1 στοιχείο δ) της απόφασης 20xx/xxxx/ΕΕ, Ευρατόμ υποβάλλεται έως την τελευταία ημέρα του μήνα που έπεται της έναρξης ισχύος του παρόντος κανονισμού.
            
            
               3.
                     Πριν από την τελευταία ημέρα του μήνα που έπεται της έναρξης ισχύος του παρόντος κανονισμού, κάθε κράτος μέλος υποβάλλει στην Επιτροπή ετήσια κατάσταση με το ποσό του ιδίου πόρου που αναφέρεται στο άρθρο 2 παράγραφος 1 στοιχείο ε) της απόφασης 20xx/xxxx/ΕΕ, Ευρατόμ για οποιοδήποτε έτος από το 2021 και μετά, εάν υπάρχουν διαθέσιμα στατιστικά στοιχεία προκειμένου να προβεί στον υπολογισμό που αναφέρεται στο άρθρο 9 του παρόντος κανονισμού. Για τα υπόλοιπα έτη έως το έτος που έπεται της έναρξης ισχύος, η πρόβλεψη του ποσού του ιδίου πόρου που αναφέρεται στο άρθρο 2 παράγραφος 1 στοιχείο ε) της απόφασης 20xx/xxxx/ΕΕ, Ευρατόμ υποβάλλεται έως την τελευταία ημέρα του μήνα που έπεται της έναρξης ισχύος του παρόντος κανονισμού.
            
            
               Άρθρο 19
            
            
               Έναρξη ισχύος
            
            
               Ο παρών κανονισμός αρχίζει να ισχύει την ημέρα έναρξης ισχύος της απόφασης 20xx/xxxx/ΕΕ, Ευρατόμ.
            
            
               Εφαρμόζεται από την 1η Ιανουαρίου 2021. 
            
            
               Οι διατάξεις του παρόντος κανονισμού εφαρμόζονται στον ίδιο πόρο που βασίζεται στην κοινή ενοποιημένη βάση φορολογίας εταιρειών από την 1η Ιανουαρίου του δεύτερου έτους που έπεται της ημερομηνίας εφαρμογής των εθνικών διατάξεων μεταφοράς της οδηγίας του Συμβουλίου για την κοινή ενοποιημένη βάση φορολογίας εταιρειών. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
            
               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
            
            
               1.1.Τίτλος της πρότασης/πρωτοβουλίας 
            
            
               1.2.Σχετικοί τομείς πολιτικής στη δομή ΔΒΔ/ΠΒΔ
            
            
               1.3.Χαρακτήρας της πρότασης/πρωτοβουλίας 
            
            
               1.4.Στόχοι 
            
            
               1.5.Αιτιολόγηση της πρότασης/πρωτοβουλίας 
            
            
               1.6.Διάρκεια και δημοσιονομικές επιπτώσεις 
            
            
               1.7.Προβλεπόμενοι τρόποι διαχείρισης 
            
            
               2.ΜΕΤΡΑ ΔΙΑΧΕΙΡΙΣΗΣ 
            
            
               2.1.Κανόνες παρακολούθησης και υποβολής εκθέσεων 
            
            
               2.2.Σύστημα διαχείρισης και ελέγχου 
            
            
               2.3.Μέτρα για την πρόληψη περιπτώσεων απάτης και παρατυπίας 
            
            
               3.ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
            
            
               3.1.Τομείς του πολυετούς δημοσιονομικού πλαισίου και γραμμές δαπανών του προϋπολογισμού που επηρεάζονται 
            
            
               3.2.Εκτιμώμενες επιπτώσεις στις δαπάνες 
            
            
               3.2.1.Συνοπτική παρουσίαση των εκτιμώμενων επιπτώσεων στις δαπάνες 
            
         
         
            
               3.2.2.Εκτιμώμενες επιπτώσεις στις επιχειρησιακές πιστώσεις 
            
            
               3.2.3.Εκτιμώμενες επιπτώσεις στις πιστώσεις διοικητικού χαρακτήρα
            
            
               3.2.4.Συμβατότητα με το ισχύον πολυετές δημοσιονομικό πλαίσιο
            
            
               3.2.5.Συμμετοχή τρίτων στη χρηματοδότηση 
            
            
               3.3.Εκτιμώμενες επιπτώσεις στα έσοδα
            
            
               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
            
            
               1.1.Τίτλος της πρότασης/πρωτοβουλίας 
            
            
               
                  Πρόταση κανονισμού του Συμβουλίου για τις μεθόδους και τη διαδικασία απόδοσης των ιδίων πόρων που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών που δεν ανακυκλώνονται, και για τα μέτρα αντιμετώπισης των ταμειακών αναγκών
               
               
                  Πρόταση κανονισμού του Συμβουλίου σχετικά με τη θέσπιση των εκτελεστικών μέτρων για το σύστημα των ιδίων πόρων της Ευρωπαϊκής Ένωσης
               
               
                  Πρόταση κανονισμού του Συμβουλίου για την τροποποίηση του κανονισμού (ΕΟΚ, Ευρατόμ) αριθ. 1553/89 του Συμβουλίου για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας
               
            
            
               1.2.Σχετικοί τομείς πολιτικής στη δομή ΔΒΔ/ΠΒΔ
                  18
                
            
            
               
                  Έσοδα του προϋπολογισμού της ΕΕ (Τίτλος 1, Ίδιοι πόροι)
               
            
            
               1.3.Χαρακτήρας της πρότασης/πρωτοβουλίας 
            
            
               ☑ Η πρόταση/πρωτοβουλία αφορά νέα δράση 
            
            
               ◻ Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση
                  19
                
            
            
               ◻ Η πρόταση/πρωτοβουλία αφορά την παράταση υφιστάμενης δράσης 
            
            
               ◻ Η πρόταση/πρωτοβουλία αφορά δράση προσανατολισμένη σε νέα δράση 
            
            
               1.4.Στόχοι
            
            
               1.4.1.Πολυετείς στρατηγικοί στόχοι της Επιτροπής τους οποίους αφορά η πρόταση/πρωτοβουλία 
            
         
         
            
               
                  Διαφοροποίηση του σκέλους των εσόδων του προϋπολογισμού της ΕΕ με μια δέσμη ιδίων πόρων η οποία βασίζεται σε συμπληρωματικότητες προκειμένου να ενισχυθεί η φορολογική συνοχή, ανθεκτικότητα και δικαιοσύνη, και να καλυφθεί το κενό χρηματοδότησης που προκύπτει από την αποχώρηση του Ηνωμένου Βασιλείου από την Ένωση.
               
            
            
               1.4.2.Ειδικοί στόχοι και δραστηριότητες ΔΒΔ/ΠΒΔ 
            
            
               
                  Ειδικός στόχος αριθ.
               
               
                  Άνευ αντικειμένου
               
               
                  Σχετικές δραστηριότητες ΔΒΔ/ΠΒΔ
               
               
                  Τίτλος 1, Ίδιοι πόροι
               
            
            
               1.4.3.Αναμενόμενα αποτελέσματα και επιπτώσεις
            
            
               Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους/τις στοχευόμενους/-ες δικαιούχους/ομάδες.
            
            
               
                  Η δέσμη νέων ιδίων πόρων θα αποφέρει καινούργια έσοδα στον προϋπολογισμό της ΕΕ, καθώς επανεισάγει πραγματικούς ιδίους πόρους —τους οποίους συνδέει με βασικές πολιτικές της ΕΕ (κλιματική αλλαγή, περιβαλλοντική πολιτική, στρατηγική για τις πλαστικές ύλες, κυκλική οικονομία, ενιαία αγορά)— και καλύπτει το κενό χρηματοδότησης που προκύπτει από την αποχώρηση του Ηνωμένου Βασιλείου από την Ένωση.
               
               
                  Με τη δέσμη των ιδίων πόρων, η σύνθεση του σκέλους των εσόδων του προϋπολογισμού της ΕΕ θα ανταποκρίνεται περισσότερο στη διάρθρωση των εθνικών προϋπολογισμών.
               
            
            
               1.4.4.Δείκτες αποτελεσμάτων και επιπτώσεων 
            
            
               Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας.
            
            
               
                  Η παρούσα πρόταση αναμένεται ότι θα παράσχει το πλαίσιο για την έγκαιρη και ορθή απόδοση στον προϋπολογισμό της ΕΕ των ιδίων πόρων που βασίζονται στον κανονικό συντελεστή του φόρου προστιθέμενης αξίας (ΦΠΑ), στην κοινή ενοποιημένη βάση φορολογίας εταιρειών (ΚΕΒΦΕ), στο σύστημα εμπορίας δικαιωμάτων εκπομπών (ΣΕΔΕ) και στα απορρίμματα πλαστικών συσκευασιών.
               
            
            
               1.5.Αιτιολόγηση της πρότασης/πρωτοβουλίας 
            
            
               1.5.1.Βραχυπρόθεσμη ή μακροπρόθεσμη κάλυψη αναγκών 
            
            
               
                  Οι κανόνες για την απόδοση στον προϋπολογισμό της ΕΕ των ιδίων πόρων που βασίζονται στον κανονικό συντελεστή ΦΠΑ, στην ΚΕΒΦΕ, στο ΣΕΔΕ και στα απορρίμματα πλαστικών συσκευασιών θα πρέπει να συμφωνηθούν αρκετά νωρίς, ώστε να εξασφαλιστεί η έγκαιρη εφαρμογή της δέσμης των νέων ιδίων πόρων.
               
            
            
               1.5.2.Προστιθέμενη αξία της ενωσιακής παρέμβασης
            
            
               
                  Πρβλ. σημείο 1.4.3 ανωτέρω.
               
            
            
               1.5.3.Διδάγματα από ανάλογες εμπειρίες του παρελθόντος
            
            
               
                  Οι προτάσεις αυτές συνδέονται με την απόφαση για τους ιδίους πόρους και τον κανονισμό 609/2014 του Συμβουλίου. Από κοινού αποσαφηνίζουν την αλληλεπίδραση μεταξύ των διατάξεων για τους ιδίους πόρους και των νομοθετικών πράξεων για τον ΦΠΑ, την ΚΕΒΦΕ, το ΣΕΔΕ και τα απορρίμματα πλαστικών συσκευασιών.
               
            
         
         
            
               1.5.4.Συμβατότητα και ενδεχόμενη συνέργεια με άλλα κατάλληλα μέσα
            
            
               
                  Άνευ αντικειμένου.
               
            
            
               1.6.Διάρκεια και δημοσιονομικές επιπτώσεις 
            
            
               ◻ Πρόταση/Πρωτοβουλία περιορισμένης διάρκειας 
            
            
               –◻
                     Πρόταση/Πρωτοβουλία με ισχύ από [ΗΗ/MM]ΕΕΕΕ έως [ΗΗ/MM]ΕΕΕΕ 
            
            
               –◻
                     Δημοσιονομικές επιπτώσεις από το ΕΕΕΕ έως το ΕΕΕΕ 
            
            
               ☑ Πρόταση/Πρωτοβουλία απεριόριστης διάρκειας
            
            
               –Περίοδος σταδιακής εφαρμογής από 1/1/2020 έως 31/12/2020,
            
            
               –και στη συνέχεια πλήρης εφαρμογή από 1/1/2021.
            
            
               1.7.Προβλεπόμενοι τρόποι διαχείρισης
                  20
                
            
            
               ☑ Άμεση διαχείριση από την Επιτροπή
            
            
               –☑ από τις υπηρεσίες της, συμπεριλαμβανομένου του προσωπικού της στις αντιπροσωπείες της Ένωσης 
            
            
               –◻
                     από τους εκτελεστικούς οργανισμούς 
            
            
               ◻ Επιμερισμένη διαχείριση με τα κράτη μέλη 
            
            
               ◻ Έμμεση διαχείριση με ανάθεση καθηκόντων εκτέλεσης του προϋπολογισμού:
            
            
               –◻ σε τρίτες χώρες ή οργανισμούς που αυτές έχουν ορίσει
            
            
               –◻ σε διεθνείς οργανισμούς και τις οργανώσεις τους (να προσδιοριστούν)
            
            
               –◻ στην ΕΤΕπ και το Ευρωπαϊκό Ταμείο Επενδύσεων
            
            
               –◻ στους οργανισμούς που αναφέρονται στα άρθρα 208 και 209 του δημοσιονομικού κανονισμού
            
            
               –◻ σε οργανισμούς δημοσίου δικαίου
            
         
         
            
               –◻ σε οργανισμούς που διέπονται από ιδιωτικό δίκαιο και έχουν αποστολή δημόσιας υπηρεσίας, στον βαθμό που παρέχουν επαρκείς οικονομικές εγγυήσεις
            
            
               –◻ σε οργανισμούς που διέπονται από το ιδιωτικό δίκαιο κράτους μέλους, στους οποίους έχει ανατεθεί η εκτέλεση σύμπραξης δημόσιου και ιδιωτικού τομέα και οι οποίοι παρέχουν επαρκείς οικονομικές εγγυήσεις
            
            
               –◻ σε πρόσωπα επιφορτισμένα με την εκτέλεση συγκεκριμένων δράσεων στην ΚΕΠΠΑ βάσει του τίτλου V της ΣΕΕ και τα οποία προσδιορίζονται στην αντίστοιχη βασική πράξη
            
            
               –Αν αναφέρονται περισσότεροι του ενός τρόποι διαχείρισης, να διευκρινιστούν στο τμήμα «Παρατηρήσεις».
            
            
               Παρατηρήσεις 
            
            
               
                  Άνευ αντικειμένου.
               
            
            
               2.ΜΕΤΡΑ ΔΙΑΧΕΙΡΙΣΗΣ 
            
            
               2.1.Κανόνες παρακολούθησης και υποβολής εκθέσεων 
            
            
               Να προσδιοριστούν η συχνότητα και οι όροι.
            
            
               
                  Οι διατάξεις για την παρακολούθηση και την υποβολή στοιχείων σχετικά με την απόδοση των ιδίων πόρων που βασίζονται στον κανονικό συντελεστή ΦΠΑ, στην ΚΕΒΦΕ, στο ΣΕΔΕ και στα απορρίμματα πλαστικών συσκευασιών βρίσκονται στην πρόταση κανονισμού του Συμβουλίου σχετικά με τη θέσπιση των εκτελεστικών μέτρων για το σύστημα των ιδίων πόρων της Ευρωπαϊκής Ένωσης.
               
            
            
               2.2.Σύστημα διαχείρισης και ελέγχου 
            
            
               2.2.1.Κίνδυνοι που έχουν εντοπιστεί 
            
            
               
                  Οι βασικοί πιθανοί κίνδυνοι είναι, μεταξύ άλλων, οι εξής: η εσφαλμένη βεβαίωση των ιδίων πόρων που βασίζονται στον κανονικό συντελεστή ΦΠΑ, στην ΚΕΒΦΕ, στο ΣΕΔΕ και στα απορρίμματα πλαστικών συσκευασιών, η εσφαλμένη εγγραφή στους λογαριασμούς, η καθυστερημένη απόδοση των πόρων και τα λογιστικά σφάλματα.
               
            
            
               2.2.2.Πληροφορίες σχετικά με το σύστημα εσωτερικού ελέγχου που έχει καθοριστεί
            
            
               
                  Οι μέθοδοι ελέγχου εξετάζονται στην πρόταση, η οποία περιλαμβάνει επίσης συγκεκριμένες διατάξεις σχετικά με τη διοικητική συνεργασία και τη διαδικασία επιτροπολογίας.
               
            
            
               2.2.3.Εκτιμώμενο κόστος και όφελος των ελέγχων και αξιολόγηση του εκτιμώμενου επιπέδου κινδύνου σφάλματος 
            
            
               
                  Πρβλ. σημεία 2.2.1 και 2.2.2 ανωτέρω.
               
            
            
               2.3.Μέτρα για την πρόληψη περιπτώσεων απάτης και παρατυπίας 
            
            
               Να προσδιοριστούν τα ισχύοντα ή τα προβλεπόμενα μέτρα πρόληψης και προστασίας.
            
            
               
                  Οι διατάξεις σχετικά με τον έλεγχο και την εποπτεία για τον υπολογισμό των ιδίων πόρων που βασίζονται στον κανονικό συντελεστή ΦΠΑ, στην ΚΕΒΦΕ, στο ΣΕΔΕ και στα απορρίμματα πλαστικών συσκευασιών περιλαμβάνονται στους κανονισμούς του Συμβουλίου που συνοδεύουν το παρόν έγγραφο.
               
            
         
         
            
               3.ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
            
            
               3.1.Τομείς του πολυετούς δημοσιονομικού πλαισίου και γραμμές δαπανών του προϋπολογισμού που επηρεάζονται 
            
            
               
                  Άνευ αντικειμένου. Οι προτεινόμενοι νέοι ίδιοι πόροι δεν αναμένεται ότι θα συνεπάγονται πρόσθετες ανάγκες σε ανθρώπινους πόρους.
               
            
            
               3.2.Εκτιμώμενες επιπτώσεις στα έσοδα 
            
            
               –◻
                     Η πρόταση/πρωτοβουλία δεν έχει δημοσιονομικές επιπτώσεις στα έσοδα.
            
            
               –☑
                     Η πρόταση/πρωτοβουλία έχει τις δημοσιονομικές επιπτώσεις που περιγράφονται κατωτέρω:
            
            
               –☑
                     στους ιδίους πόρους 
            
            
               –◻
                     στα διάφορα έσοδα 
            
            
               σε δισ. EUR (τρέχουσες τιμές)
            
            
                     
                        Γραμμή εσόδων του προϋπολογισμού
                     
                  
                  
                     
                        Διαθέσιμες πιστώσεις για το τρέχον οικονομικό έτος
                     
                  
                  
                     
                        Έτος
                        2021
                     
                  
                  
                     
                        Έτος
                        2022
                     
                  
                  
                     
                        Έτος
                        2023
                     
                  
                  
                     
                        Έτος
                        2024
                     
                  
                  
                     
                        Έτος
                        2025
                     
                  
                  
                     
                        Έτος
                        2026
                     
                  
                  
                     
                        Έτος
                        2027
                     
                  
               
                     
                        Ίδιος πόρος που βασίζεται στο ΑΕΕ
                     
                  
                  
                     
                        102,7
                     
                  
                  
                     
                        101,5
                     
                  
                  
                     
                        104,7
                     
                  
                  
                     
                        101,2
                     
                  
                  
                     
                        102,6
                     
                  
                  
                     
                        104,0
                     
                  
                  
                     
                        105,5
                     
                  
                  
                     
                        107,0
                     
                  
               
                     
                        Παραδοσιακοί ίδιοι πόροι
                     
                  
                  
                     
                        22,8
                     
                  
                  
                     
                        24,0
                     
                  
                  
                     
                        24,7
                     
                  
                  
                     
                        25,5
                     
                  
                  
                     
                        26,4
                     
                  
                  
                     
                        27,2
                     
                  
                  
                     
                        28,1
                     
                  
                  
                     
                        28,9
                     
                  
               
                     
                        Ίδιος πόρος που βασίζεται στον ΦΠΑ
                     
                  
                  
                     
                        17,2
                     
                  
                  
                     
                        22,4
                     
                  
                  
                     
                        23,1
                     
                  
                  
                     
                        23,8
                     
                  
                  
                     
                        24,6
                     
                  
                  
                     
                        25,4
                     
                  
                  
                     
                        26,3
                     
                  
                  
                     
                        27,1
                     
                  
               
                     
                        Ίδιος πόρος που βασίζεται στην ΚΕΒΦΕ
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        15,3
                     
                  
                  
                     
                        15,8
                     
                  
                  
                     
                        16,4
                     
                  
                  
                     
                        16,9
                     
                  
                  
                     
                        17,5
                     
                  
               
                     
                        Ίδιος πόρος που βασίζεται στο ΣΕΔΕ
                     
                  
                  
                     
                        -
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
               
                     
                        Ίδιος πόρος που βασίζεται στα πλαστικά
                     
                  
                  
                     
                        -
                     
                  
                  
                     
                        6,6
                     
                  
                  
                     
                        6,6
                     
                  
                  
                     
                        6,6
                     
                  
                  
                     
                        6,7
                     
                  
                  
                     
                        6,7
                     
                  
                  
                     
                        6,7
                     
                  
                  
                     
                        6,6
                     
                  
               
               Ως προς τα διάφορα έσοδα «για ειδικό προορισμό», να προσδιοριστούν οι γραμμές δαπανών του προϋπολογισμού που επηρεάζονται.
            
            
               
                  Άνευ αντικειμένου.
               
            
            
               Να προσδιοριστεί η μέθοδος υπολογισμού των επιπτώσεων στα έσοδα.
            
            
               
                  Πρβλ. τη μέθοδο υπολογισμού για κάθε ίδιο πόρο στο έγγραφο εργασίας των υπηρεσιών της Επιτροπής σχετικά με τη χρηματοδότηση του προϋπολογισμού της ΕΕ — Έκθεση για τη λειτουργία του συστήματος ιδίων πόρων [SWD(2018) 172]:
               
               
                  Ίδιος πόρος που βασίζεται στον κανονικό συντελεστή ΦΠΑ
                        σ. 22
               
               
                  Ίδιος πόρος που βασίζεται στην ΚΕΒΦΕ
                        σ. 25
               
               
                  Ίδιος πόρος που βασίζεται στο ΣΕΔΕ
                        σ. 27
               
               
                  Ίδιος πόρος που βασίζεται στα απορρίμματα πλαστικών συσκευασιών
                        σ. 28
               
            
         
         
            
                  
                     (1)
                  
                        COM(2018) 325 final, της 2.5.2018.
               
               
                  
                     (2)
                  
                        Κανονισμός (ΕΕ, Ευρατόμ) αριθ. 609/2014 του Συμβουλίου, της 26ης Μαΐου 2014, για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών (ΕΕ L 168 της 7.6.2014, σ. 39).
               
               
                  
                     (3)
                  
                        COM(2018) 327 final, της 2.5.2018.
               
               
                  
                     (4)
                  
                        Κανονισμός (ΕΕ, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 29).
               
               
                  
                     (5)
                  
                        COM(2018) 322 final, της 2.5.2018.
               
               
                  
                     (6)
                  
                        COM(2018) 328 final, της 2.5.2018.
               
               
                  
                     (7)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).
               
               
                  
                     (8)
                  
                        Απόφαση 2014/335/ΕΕ, Ευρατόμ του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105).
               
               
                  
                     (9)
                  
                        «Το Συμβούλιο, αποφασίζοντας, προτάσει της Επιτροπής και μετά από διαβούλευση με το Ευρωπαϊκό Κοινοβούλιο και το Ελεγκτικό Συνέδριο, καθορίζει τους τρόπους και τη διαδικασία κατά τα οποία τα έσοδα του προϋπολογισμού που προβλέπονται από τη ρύθμιση περί ιδίων πόρων της Ένωσης τίθενται στη διάθεση της Επιτροπής και προσδιορίζει τα εφαρμοστέα μέτρα προς αντιμετώπιση, εφόσον είναι ανάγκη, των ταμειακών αναγκών.»
               
               
                  
                     (10)
                  
                        ΕΕ C […] της […], σ. […]. 
               
               
                  
                     (11)
                  
                        ΕΕ C […] της […], σ. […].
               
               
                  
                     (12)
                  
                        Απόφαση 20xx/xxxx/ΕΕ, Ευρατόμ του Συμβουλίου για το σύστημα των ιδίων πόρων της Ευρωπαϊκής Ένωσης (ΕΕ L […] της […], σ. […]). 
               
               
                  
                     (13)
                  
                        Κανονισμός (ΕΕ, Ευρατόμ) αριθ. 609/2014 του Συμβουλίου, της 26ης Μαΐου 2014, για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών (ΕΕ L 168 της 7.6.2014, σ. 39).
               
               
                  
                     (14)
                  
                        Κανονισμός (ΕΕ, Ευρατόμ) 20xx/xxxx του Συμβουλίου, της [ημερομηνία], σχετικά με τη θέσπιση των εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L […] της […], σ. […]).
               
               
                  
                     (15)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (16)
                  
                        Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
               
               
                  
                     (17)
                  
                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
               
               
                  
                     (18)
                  
                        ΔΒΔ: Διαχείριση βάσει δραστηριοτήτων ΠΒΔ: Προϋπολογισμός βάσει δραστηριοτήτων.
               
               
                  
                     (19)
                  
                        Όπως αναφέρεται στο άρθρο 54 παράγραφος 2 στοιχείο α) ή β) του δημοσιονομικού κανονισμού.
               
               
                  
                     (20)
                  
                        Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb: 
                  http://www.cc.cec/budg/man/budgmanag/budgmanag_en.html